Debate: Common European action on care
Date: TUESDAY, 5 JULY 2022
Speaker: Milan Brglez
Country: France
Language: SL

Hvala kolegici soporočevalki Sirpi Pietikäinen za tesno in konstruktivno sodelovanje vse od prvega osnutka poročila do današnje razprave, vsem poročevalkam in poročevalcem v senci ter vsem strokovnimi ekipami in sekretariatoma za intenzivno delo v preteklih mesecih. Ponosen sem na njegov rezultat, obširno, poglobljeno in celostno, na človekovih pravicah osnovano poročilo, za katerega verjamem, da bo v pomoč Komisiji pri oblikovanju evropske strategije o oskrbi ter nujnih ukrepov po njej. Posebej se želim zahvaliti ter posvetiti to poročilo tistim, brez katerih ga ne bi bilo. Vsem posameznikom, predvsem pa posameznicam, ki dnevno skrbijo za naše otroke, starše in stare starše ter sorodnike in prijatelje, potrebne pomoči in podpore. Področje oskrbe po naravi zadeva slehernega izmed nas. Vsak se najmanj enkrat v življenju znajde v vlogi prejemnika oskrbe in tudi tistega, ki to oskrbo nudi drugim. Oskrba ni le najvišji izraz človeške in medgeneracijske solidarnosti, temveč produktivni sektor ter vezivno tkivo naše družbe. Paradoks njene nepogrešljivosti je, da ostaja njen ogromen gospodarski in družbeni prispevek spregledan, delo na področju oskrbe pa podcenjeno in pogosto neplačano ter posledično neenakomerno porazdeljeno. Pandemija je ta paradoks dokončno razgalila in odprla oči javnosti ter politike, da je oskrba pravica in javno dobro, ki potrebuje javno podporo ter investicije. Čim prej moramo popraviti veliko napako rezov v ta sektor v času varčevalnih ukrepov ob finančni krizi ter zamujeno priložnost, da bi vlaganje v javno oskrbo postalo obvezni del okrevanja in odpornosti po pandemiji. Brez javnih investicij v kvalitetno in integrirano javno oskrbo, dostopno vsem, od zgodnjega otroštva do pozne starosti, ne bo mogoče presekati začaranega kroga odvisnosti od neformalnih oskrbovalcev, med katerimi premočno prevladujejo ženske, ter neenakosti, ki se s tem poglabljajo. Nezadostne in za marsikoga cenovno ter vsesplošno nedosegljive storitve, ki niso vključene v sistem socialne varnosti, silijo ženske nazaj za domače ognjišče v ekonomsko odvisnost ter socialno izključenost. Ustvarjanje pogojev za popolnoma svobodno odločitev glede uresničevanja in zagotavljanja pravice do oskrbe je zato bistvo poročila, ki ga imate pred seboj. Poročilo poziva Komisijo in države članice, da omogočijo učinkovit, univerzalen dostop do kakovostne oskrbe, prilagojene potrebam oskrbovancev. S tem povezano je potrebno pospešiti prehod od še vedno pretežno institucionalne na oskrbo v skupnosti brez nedopustnega prelaganja dodatnega bremena na družine oskrbovancev. Za uresničevanje pravice do oskrbe je ključno okrepiti zaščito pravic tistih, ki opravljajo skrbstveno delo, tako formalno kot neformalno. Večina držav članic se sooča s pomanjkanjem delovne sile v sektorju oskrbe. Da bi zadržali obstoječe in pritegnili nove zaposlene, tudi več moških ter mlajših oskrbovalcev, moramo predvsem izboljšati delovne pogoje, pokritost sektorja s kolektivnimi pogodbami ter javno podobo skrbstvenih poklicev. Zaščititi moramo pravice pogosto spregledanih mobilnih delavcev in delavcev migrantov ter urediti položaj tistih, ki delajo v sektorju osebnih in gospodinjskih storitev. Vsem zaposlenim, vključno s tistimi v sektorju oskrbe, moramo omogočiti boljše usklajevanje poklicnega in zasebnega življenja. Univerzalno dostopno zgodnje izobraževanje in varstvo otrok, za katerega si moja politična skupina prizadeva z vztrajanjem pri čimprejšnji implementaciji in nujnih finančni okrepitvi evropskega varstva za otroke, je ključno za razvijanje potenciala vseh otrok, še posebej tistih v najranljivejših položajih. Oskrba je še vedno primarna skrb in pristojnost držav članic. Skupno ukrepanje na evropski ravni pa je nujno za to, da bi zagotovili enako raven varstva pravic vsem v Evropski uniji ter zaustavili odtekanje usposobljene delovne sile iz držav in regij, ki jim že tako primanjkuje zdravstvenega in skrbstvenega osebja. Med njimi je žal tudi Slovenija. Čakajo nas še izzivi demografskih sprememb in staranje prebivalstva ter zahteve evropskega zelenega in digitalnega prehoda. Prepričan sem, da Komisijo v poročilu čakajo priporočila, ki upoštevajo širok kontekst ter lahko dopolnijo in okrepijo predloge za strateške ukrepe na področju oskrbe. S tem poročilom pa Komisija dobiva tudi zaveznika za oblikovanje evropskega dogovora o oskrbi, ki mora dodatno dvigniti raven ambicij ter izkoristiti priložnosti, ki jih dokazano ponuja spolno enakopravnejša porazdelitev skrbstvenih obveznosti za posameznike, družbo in gospodarstvo.